Ümid ilən döyərəm Şahi-Kərbəla qapısın
Ümid ilən döyərəm şahi-Kərbəla qapısın,
Cahanda rəsmidir Şahın döyər gəda qapısın.

Gələr ümidi-şərafətlə cümlə aşiqlər,
Öpüb təbərrük edərlər İmam Rza qapısın.

Cəhənnəmin qapısın bağlayar Xuda üzünə,
Ziyarət eylib açar kim ki, Mustəfa qapısın.

Cahanda kim ki, Hüseyntək hidayət aşiqidir,
Kəsər qılınc başın, kəsdirər bəla qapısın.

Hicab əleyhinə qalxanların əlin sındır,
Mədəd, İlahi, ki sındırdılar həya qapısın.

Töküb gözüm yaşın tövbə eylərəm, çünki,
Yağış yağan zaman Allah açar səma qapısın.

İlahi, bir də nəsib et mənə Nəcəf şəhrin,
Gedim ziyarət edim şahi-Mürtəza qapısın.

Vüqar, Rəhimdi, Rəhmandı Xaliqi-Yekta,
Günahı tərk elə, tövbəylə aç Xuda qapısın.